钦定古今图书集成/明伦汇编/官常典/第501卷 > 向拱
## 钦定古今图书集成/明伦汇编/官常典/第501卷 > 向拱

按《宋史》本传，“拱字星民，怀州河内人。始名训，避周恭
帝讳改焉。少倜傥负气，弱冠闻汉祖在晋阳，招致天
下士，将往依之。中途遇盗，见拱状貌雄伟，意为富家
子，随之，将劫其财。拱觉，行至石会关，杀所乘驴市酒。
会里中豪杰告其故，咸出丁壮，护拱至太原，以策干
汉祖，汉祖不纳，客于周祖门下。及周祖领节镇，署拱”
知客押牙。周祖即位，授宫苑使。广顺中，迁皇城使，出
监昭义屯军，并人领马步十五都来侵，拱与巡检陈
思让逆战于虒亭南，杀三百馀人，擒百人，获其帅王
璠、曹海金，又败其军于壶关。师还，会征慕容彦超，命
为都监，赐以六铢、袍带、鞍勒马器仗，即日遣行。贼平，
命为陕州巡检。未几，改客省使、知陕州。会延州高允
权卒，其子绍基欲求继袭，即自领使务。朝廷益禁兵
戍守，命拱权知州事，俄迁内客省使。尝请禁州民卖
军装兵器于西人，从之。所属部落有侵盗汉户者，拱
招其酋帅犒之，令誓不敢侵犯。召拜左神武大将军、
宣徽南院使。刘崇入寇，遣马军樊爱能、步军何徽赴
泽州，令拱监护之。世宗亲征，拱以精骑居阵中。《高平》
之捷，以功兼义成军节度、河东行营前军都监。师还，
出镇陈州。先是，晋末，秦州节度何建以秦、成、阶三州
入蜀，蜀人又取凤州。至是，宰相王溥荐拱讨之，乃召
拱与凤翔王景并率兵出大散关，连下城砦，复命拱
为西南面行营都监。蜀人闻凤州急，发卒五千馀出
凤州北堂仓镇路，行至黄花谷，将绝周师粮道，拱与
王景侦知之，命排阵使张建雄领兵二千直抵黄花
谷，又遣别将领“劲卒千人出敌后，截其归路。敌果为
建雄所败，奔堂仓，又为劲卒所逼，合势掩击，擒其监
军王峦、孙韬等千五百馀。”由是剑门之下，州邑营砦，
望风宵遁。秦、凤、阶、成平，召归，宴于金祥殿，赐袭衣、金
带、银器、缯帛、鞍勒马。显德二年，世宗亲征淮南，以拱
权东京留守，兼判开封府事。时扬州初平，南唐令境
上出师谋收复。韩令坤有弃城之意，即驿召拱赴行
在，拜淮南节度，依前宣徽使兼缘江招讨使，以令坤
为副。时周师久驻淮阳，都将赵晁、白廷遇等骄恣横
暴，不相禀从，惟务贪滥，至有劫人妻女者。及拱至，戮
其不奉法者数辈，军中肃然。六月，追叙秦凤功，加检
校太尉。时周师围寿春，经年未下，江、淮草寇充斥，吴
援兵栅于紫金山，与城中烽火相应，而舒、蕲、和泰复
为吴人所据。拱上言“欲且徙扬州之师，并力攻寿春，
俟其城下，然后改图进取。”世宗从之。拱乃封库付扬
州主者复遣本府牙将分部按巡城中，秋毫不犯，军
民感悦。及师行，吴人有负糗粮以送者，至寿春，与李
重进合势以攻其城。改淮南道招讨都监，败淮南军
二千于黄蓍砦。世宗再幸寿州，召拱宴赐甚厚，以为
武宁军节度，命领其属，驻镇淮军。及克寿州，以功加
同平章事，领武宁军节度。四年，徙归德军节度。淮南
平，改山南东道节度，俄充西南面水陆发运招讨使。
恭帝即位，加检校太师、河南尹、西京留守。宋初，加兼
侍中。太祖征李筠，拱迎谒，至氾水，言于上曰：“筠逆节
久著，兵力日盛，陛下宜急济大河，逾大行，乘其未集
而诛之，缓则势张，难为力矣。”帝从其言，卷甲倍道趋
之。筠果率兵南向，闻车驾至，惶骇走泽州城守，遂见
擒。乾德初，从郊祀毕，封谯国公。拱尹河南十馀年，专
治园林第舍，好声妓，纵酒为乐，府政废弛，群盗昼劫。
太祖闻之怒，移镇安州，命左武卫上将军焦继勋代
之，谓继勋曰：“洛久不治，选卿代之，无复效拱为也。”太
平兴国初，进封秦国公。来朝，授左卫上将军。八年，代
王彦超判左金吾卫仗事，表献西京长夏门北园，诏
以银五千两偿之。雍熙三年，卒，年七十五，赠中书令。
咸平初，真宗闻拱之后有寒馁流离者，录其孙怿为国子助教。拱子德明。